AlexejDobrolubov/national_council_slovak_2010 huggingface dataset:
24. schôdza NR SR - 2.deň - B. popoludní
Dátum: 2011-10-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

17. Ďakujem pekne. Naozaj chápem, že OKS sa bojí o svoje platy na dva a pol roka. Je smiešne, že sú tak prilepení k stoličke a môžu to zakrývať akýmikoľvek argumentmi. Musím dať za pravdu pánovi Zajacovi. Áno, OKS patrí k najnezávislejším stranám, od nej naozaj nič nezávisí. (Smiech v sále.) Čo je dôležité, že ste si určite všimli, že aj finančné trhy boli otrasené tým, že nastalo rozštiepenie OKS (Smiech v sále.) a to je len dôkazom toho, že vlastne v tejto chvíli máte o 25 % menej voličov ako ste mali. A zamyslite sa hlavne nad tým, že ste sa podvodom dostali do tejto kanc..., do tejto Národnej rady, že protiústavne tu vystupujete a zatiaľ vám to všetci demokraticky tolerujeme. A to je aj z tohto pohľadu menšinová politika, lebo ste fakt menšina, ktorá sa protiústavne dostala do parlamentu. Nikdy ste nevystupovali pod značkou MOST - HÍD, ale vždy ste mali na svojich tlačovkách značku OKS, vždy ste sa tvárili ako strana OKS, ktorá nikdy neprešla parlamentnými voľbami, pretože nikdy vo svojej histórii si nezískala viac ako desaťtisíc hlasov. Ďakujem pekne. (Potlesk.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

496. Ďakujem pekne. Ďakujem pekne, pán poslanec Jarjabek. Ja vlastne som už chcel tým, že som sa neprihlásil do rozpravy, dokončiť to vaše rozprávanie iba jednou vecou, že mali sme podľa mňa prvýkrát po roku príležitosť vidieť celú vládu pokope, pretože ja som v podstate po roku videl naživo aj pána podpredsedu Chmela a priznám sa, že aj v parlamente prezývaná "Kolombova manželka" pán minister školstva, som mal tiež možnosť si ho po dlhom čase vypočuť, a tak minimálne na toto je dobrá príležitosť, že máme možnosť vidieť celú vládu a dokonca, že sa s nami celá vláda aj rozpráva. I keď máme hodinu otázok, ale v takej kompletnej zostave tam nebýva, to si povedzme na rovinu. Ale položím aspoň dve otázky narýchlo, pretože to vyplynulo z dnešnej debaty a obhajoby, ktorú tu všetci odprezentovali, čiže ja sa teda potom pýtam, keď všetko bolo v poriadku, a nechcem sa hádať o technických podrobnostiach, ktoré teda boli tu odprezentované nesprávne, ale chcem sa spýtať, keď všetko bolo v poriadku, prečo bol potom odvolaný riaditeľ daňového úradu Mikulčík? Pretože podľa mňa na to, aby mohol ísť na bicykel s pánom ministrom Miklošom, si mohol zobrať dovolenku, preto ešte nemusel odchádzať z funkcie. Čiže prečo bol odvolaný Mikulčík, keď všetko je okej, a prečo bol trucpodnik pani premiérky, že odmietla ísť na rokovanie vlády, keď všetko bolo v poriadku? A toto je jediná otázka, na ktorú nikto z koalície neodpovedal. A keďže ja si myslím, že preto sa obidve udalosti stali, že to v poriadku nie je a že v priebehu minulého týždňa sa tu zlomil charakter a chrbtica tejto vlády, ak sa vôbec dá hovoriť, že ju niekedy mala. A to je celý problém, kvôli ktorému tu dnes sedíme, a vy viete, že tá zmena nastala. Preto ste zavretí s policajtmi v Častej-Papierničke. Ďakujem. (Potlesk.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

457. Pán predseda, keďže ostatných neupozorňujete, že nereaguje na predrečníkov, môžem aj ja reagovať na kohokoľvek. Ďakujem. Sulík Richard, predseda NR SR 458. Nech sa páči, pán Kaliňák, vy môžete. Kaliňák, Robert, poslanec NR SR 459. Ďakujem pekne. Juraj, demokracia stojí peniaze, to je tak. Zvyknite si, na to tu sme, bez kontroly nebudete, ja viem, že sa toho bojíte. Faktom zostáva, že dve poznámky, pán poslanec Beblavý, vy ste ale svetový rekordér v niektorých veciach, vám poviem pravdu. Inšpirovali ste ma vy, nenapadlo by ma to, keďže ste hovorili o tých prieskumoch, preferenciách, svojej žene a všetkým, čo s tým súvisí. Tak pochopiteľne Transparency International pod vedením vašej ženy získal obrovský kredit, keďže jej manžel je v SDKÚ a všetky jej stanoviská sú perfektné. Ale čím sa blysli naozaj, to je skutočne skvelé, ja neviem, či ste to všetci zaregistrovali, ale Transparency International pod vedením manželky pána poslanca Beblavého vyhodnotila ako najväčšieho bojovníka proti korupcii pána poslanca Beblavého. (Smiech v sále a potlesk.) Ja si myslím, že to je svetový rekord, ktorý naozaj, je pravda, že ťažko prekoná pridelenie kauzy okresnému predsedovi SDKÚ, ale dosť sa tomu podobá a je to veľmi fajn. Takže až budete chcieť hovoriť o transparentnosti, bezpochyby je tu viacero kandidátov na titul "madam" a "pán transparentný". Ja som vám chcel len pripomenúť, že zabúdajte na to, keď tak sa chcete opierať o Winstona Churchilla, že je jeden z tých, že vymyslel napríklad aj minimálnu mzdu, proti ktorej tak často bojujete, tak sa zamyslite aj nad inými vecami, ktoré pán Winston Churchill robil, a potom možno z vás bude lepší politik. Ďakujem pekne.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

383. Ja som skutočne s úžasom sledoval, čo ste rozprávali, pán Zajac, ale však vy ste komunista. (Smiech v sále.) Veď vy ste ale nie knižkou straníckou, ale presvedčením. Pretože všetko okrem vášho názoru je ako absolútne zlé. Proti takým ako vy som bojoval v štrajkovom výbore študentského hnutia v ´89., pán Zajac. A ja už konečne chápem, prečo vy máte za normálnych okolností 800 hlasov ako OKS, lebo toto rozprávate tým ľuďom. To nie, pán poslanec Kolesík, jasne s tebou zásadne nesúhlasím, to vďaka MOST-u - HÍD mali toľko hlasov, lebo si mohli Maďari prvýkrát zvoliť aj Slováka na maďarskej kandidátke. Ale to je, to som úplne ostal šokovaný. A vám poviem pravdu, že, no tak taká izolácia, no strašne chceli izolovanú krajinu prijať do Schengenu aj po 20 rokoch snahy všetkých vás, ja nehovorím, že to nie je aj vaša zásluha ako tej, bývalých vlád a tak ďalej, nás strašne izolovaných prijali Spojené štáty do bezvízového styku! Aby naši ľudia mohli bez víz cestovať do Spojených štátov. To, to bolo znakom konkrétnej izolácie! Však vy úplne, vy ste videli realitu?! Viete, aký je deň, dátum, rok dneska?! (Potlesk.) Ako, a keď hovoríte o tom, o tom nepriateľovi k privatizácii, veď Transpetrol, ktorý sa kúpil naspäť, je jediný, kto má cashové peniaze v tejto chvíli, ktoré táto vláda tak strašne potrebuje. (Potlesk.) Keď sa bavíme, ako vy ste prvý skorumpovaný človek, ktorý vymenil hlasovanie v parlamente za dve relácie v STV na štyri oči. Veď to je predsa všeobecne známe. Komu chcete kázať akože o morálke? Ako alebo demokracia, že rokujeme v noci alebo že ste dneska zrušili opozičné návrhy a práva poslancov podávať, podávať poslanecké návrhy zákonov? Že ste to dneska zrušili aj vašimi hlasmi? To je tá demokracia, o ktorej hovoríte?! Alebo že pán Dostál teraz podporuje, že pani starostka Starého Mesta chce udeliť pokutu pánovi Kolesíkovi, že urobil verejné zhromaždenie? Kde sú tie vaše kamerové skúšky teraz, pán Dostál? Kto to je OKS?! Naozaj gang tých, ktorí podviedli... (Prerušenie vystúpenia časomerom. Potlesk.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

311. Ďakujem pekne. Nie je to zvykom, ale chcem naozaj s vami súhlasiť, pán poslanec. Taká úprimná sebareflexia, sebakritika z vašej strany ma zaskočila, pretože takto úprimne priznať, že Slovensko sa dostalo do najťažšej situácie od svojho vzniku, je presne tým, že vládnete. A ja s vami len súhlasím. Až nebudete vládnuť, určite sa bude mať lepšie. (Potlesk.) Hrušovský, Pavol, podpredseda NR SR 312. Pán poslanec Glváč.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

198. Pán poslanec, a nebudete vy krajským funkcionárom SDKÚ? (Smiech v sále.) Ja vám poviem pravdu, že keď vidím, z čoho má žiť okresný funkcionár SDKÚ, tak sa teším, z čoho žije krajský funkcionár SDKÚ. Chcel som vám povedať, že dostal som teraz takýto papier, všetkým by som rád ukázal (rečník drží v rukách papier), to mi napísali kolegovia z jednej krásnej dedinky, ktorá sa volá Popudinské Močidlany, neďaleko Holíča, ktorí povedali, že by radi prichýlili daňový úrad a ten rozdiel by bol až takýto. A práve preto, ale v tom dobrom, v tom dobrom by som ti chcel povedať, toto je hruška, pán poslanec, a toto je jablko (rečník zobral do rúk hrušku a jablko). Aby si poznal ten rozdiel, keď počas svojho vystúpenia pletieš hrušky s jablkami. (Rečník odovzdal ovocie poslancovi Matejovi.) Ďakujem. (Potlesk.)
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

172. Ďakujem pekne, vážený pán predseda. Áno, pán poslanec Raši Richard, popísal si to "zcela přesně", ako sa hovorí v jednom českom filme o tých, ktorí vôbec nevedia, o čom hovoria. Naozaj snaha obhájiť budovu daňového úradu v Košiciach je proste neuveriteľná, lebo sa to fakt nedá. Jednoducho, naozaj v Bratislave je adekvátne miesto, Technické sklo medzi Dúbravkou a Devínskou Novou Vsou. To je presne to miesto, kde chodí jediný spoj, kde nie je prechod pre chodcov, kde sa vlastne normálne civilný človek nedostane, lebo to je priemyselná zóna. Môžte hovoriť o čomkoľvek. Ja som hlboko ako Petržalčan urazený, keď povedal niekto, nejaký neinformovaný človek, nevedomý, že daňový úrad je v Bratislave na kraji mesta. Ja som hlboko urazený. Je to hneď za Novým mostom. Ale to už nebudem vyčítať ľuďom, ktorí naozaj nepoznajú mapu. Ale chcem vyjadriť toto svoje naozaj šokujúce zdesenie nad tým, že niekto nepozná, ani ako vyzerá Bratislava. V Nitre by určite vedeli, že Daňový úrad v Cabaji-Čápori neďaleko Nitry by bol presne tým dobrým miestom. V Banskej Bystrici je takým dobrým miestom Slovenská Ľupča, hoci krásna dedinka, ale presne asi tak ďaleko ako tento daňový úrad bude. A v Žiline, Trnove, hoci viem, že Juraj Blanár je odtiaľ, ale naozaj je to tiež na konci mesta. Skrátka, možno Terchová by bola lepšia. Proste, lebo to je zhruba tá vzdialenosť. Toto sa nedá obhájiť. A ja by som rád, a toto je presným príkladom aj teraz, ako častokrát na pána poslanca Rašiho reagujú napríklad riaditelia polikliniky, ktorí sú za skupinu Penta, a ten reaguje na poslanca Národnej rady. A v čom je on nezávislý? Človek, ktorý robí priamo pre Pentu a ešte bude hovoriť o finančných skupinách a o prepojení na finančné skupiny. Veď on je priamo ich vazal, ich zamestnanec, ich sluha de facto. Takže treba povedať, že je to desivé, je to desivé, ako je snaha obhájiť kšeft, ktorý sa proste obhájiť nedá. A nedá sa obhájiť ani tým, že budete hovoriť, že zástupcovia SNS mali väčšie kauzy. To sa tým obhájiť proste nedá.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

146. Ďakujem pekne, pán predsedajúci, napriek tomu, že pán podpredseda Hort mi nechcel udeliť slovo, ďakujem, že ste mi ho udelili, lebo som sa neskoro prihlásil kvôli nefungujúcemu hlasovaciemu zariadeniu. Rád by som povedal, že skutočne tu došlo k jednému hlbokému omylu, že by toto bol volebný míting SaS. A viete, to je presne s tými sľubmi, ako ste hovorili na začiatku. Pozrite sa, koľko prázdnych zelených papierikov je na tej vašej strane, kde podporujete pani premiérku, a to je presne tak aj s vašimi slovami. Vy jednoducho chcete celé štyri roky žiť z toho, že budete nadávať len na predchádzajúcu vládu. Ja som sa rozhodol, že tieto dve minúty nebudem urážať, ako to robíte vy. Mal som pripravených niekoľko poznámok. Ja jednoducho poviem, že keď nie sú v ruke argumenty, začne človek proste kričať. Chvíľku som mal pocit, že vám preskakujú riadky v tom príhovore, keď ste ho čítali, lebo dve vety nenasledovali za sebou rovnako. Lebo to tak nejako nenadväzovalo. Ale v každom prípade ani v jednom riadku, ktorý som pozorne počúval, som nezaregistroval, že by ste sa pokúsili vysvetliť, čo sa tu vlastne pani premiérky dnes pýtame, pán minister. Fakticky, že celé tri strany ste venovali pánovi predsedovi Ficovi, znamená v praxi, že sa ho strašne bojíte. To je jediný dôvod, ktorý mi z toho tak vychádza. A byť úspešný u pána poslanca Matoviča, to skutočne na to, áno, myslím si, že to je významný úspech, ale asi jediný, ktorý dosiahnete. (Smiech v sále.) Osobne si myslím, že si zaslúži pani premiérka viacej obhajoby z radov svojich ministrov takých, ktorí budú priamo obhajovať to, čo ste robili, pretože rok už vládnete a rok už pracujete. A to sa vám zatiaľ nepodarilo. Čiže obhajovať sa o štyri roky tým, že čo je dobré a čo nie je dobré na SMER-e, vám jednoducho stačiť nebude. A o tom je práve dnešná schôdza a toto ste práve dnes vôbec nepochopili.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

74. Pán minister, teraz je schôdza o odvolávaní pani premiérky a vystupujúci ministri by mali predovšetkým brániť pani premiérku z toho, z čoho vlastne sa tu dnes preberá, ale vy ste to opäť pojali ako svoju vlastne, do určitej miery svoju kampaň. Ešteže prišla tá záverečná veta, lebo to nás nakoniec vrátilo späť k tomu, že hovoríme o premiérke Radičovej. Nuž, keď sa o tom bavíme, tak áno, je pravda, samozrejme, že len za predchádzajúcej vlády, ktorú ste boli minister, sa mohlo krajskému predsedovi KDH stratiť nahrávky telefonických odposluchov, to áno. Bezpochyby sa to vyšetrovalo a nahrávky sa stratili. Ak si dobre pamätám, bývalý krajský predseda KDH je dnes voľný. Čiže toto považujem, že to nie je obrana, lebo si vytýkať, že kto bol taký, onaký, makový, to proste nesedí a strata pamäte, a to nechcem byť neslušný, lebo to nie je neslušné, len proste asi ste si nesledovali bližšie to, čo polícia robila tie štyri roky. Lebo, len tak na okraj, popri jablkách aj riaditeľ úradu vyššieho územného celku za korupciu alebo riaditeľ Hraničnej polície za korupciu. Čiže nie ste ako lepší, aj keď sa o tom snažíte rozprávať, že ako perfektne to robíte. To tu všetko fungovalo. Žiadnu Ameriku ani teplú vodu ste neobjavili. A ja som nemusel chodiť so správami vyšetrovateľa k premiérovi. My sme to proste riešili, mne nikto nehovoril, čo môžme a čo nemôžme. Čiže z toho pohľadu si myslím, že je to zbytočné a opakujúce sa tu, preto na to teraz reagujem, lebo to počujem už desiatykrát. Takže môžme si ísť popísať jednotlivé kauzy, ktoré sa odohrali, ktoré boli stíhané a ktoré boli stíhané aj za korupciu a ktoré, v ktorých v mnohých sme my pokračovali, v tých, čo robila predchádzajúca vláda, v mnohých pokračujete vy, čo sme začali my. Takže v tomto nie je problém. Dnes tu nesedíme kvôli korupčným kauzám, ale kvôli tomu, že neviete vládnuť.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

52. Ďakujem pekne. Ja len naozaj uvažujem, pán predsedajúci, aj mne nešlo prihlásiť z môjho miesta, tak len vďaka hlasovaciemu zariadeniu pána prezidenta som prihlásený a potom som si presadol, takže treba sa na to pozrieť. Zaujímavé vystúpenie, vážený pán predseda, ale mám pocit, že za ten posledný rok si uvedomte, že kto zaviedol najhrubší slovník histórie tohto parlamentu. Že ste sa za rok ako SaS poučili, je síce teda fajn, ale treba naozaj začať od seba, pretože takú mieru atmosféry, ktorá tu bola, nebola nikdy. Tú ste vyprovokovali predovšetkým tým, že na začiatku ste si mysleli, že je možné povedať asi úplne všetko a každého dourážať. Takže od seba treba začať. Ja len dve poznámky k tomu zadlžovaniu. No, povedal to vo svojom prejave aj pán predseda Robert Fico, že vy ste si naplánovali ale minúť viacej peňazí v tom zadlžovaní, tých 12 mld., ako my sme minuli v kríze. Tak táto odpoveď mi tu chýba, nikto na ňu neodpovedal, lebo to je katastrofa, že teda preberiete štát tiež v raste, veď môže to kolísať, kríza je tu opäť atď. Ale naplánovali ste si viac. Tak o čo sa chcete v tomto prípade robiť lepšími od tej ľavice? A keď sa pýtate na konkrétne porovnanie, ako by mala kauza vyzerať. Tak ja vám poviem jednu kauzu, ktorá je veľmi príbuzná. Slavkov, určite Kresťanskodemokratické hnutie bude vedieť, o čom hovorím, legálna zmluva, legálna zmluva bola v poriadku podľa zákona, lebo zákon to umožňoval, neetická, pretože vymenili pozemky do lukratívnejšej oblasti. Neetická. Padol minister a celé vedenie pozemkového úradu. To bola reakcia premiéra. Tak má vyzerať reakcia premiéra. Čiže keď chcete porovnateľnú kauzu, tak takto to bude. A netešte sa, lebo máte prvý rok vládnutia za sebou. To, o čom hovoríte, o tých veľkých kauzách, to je tretí a štvrtý rok. Takže si myslím, že sa k týmto kauzám tohto rozmeru veľmi rýchlo dostaneme podľa toho, ako vám ide, máte mimoriadny talent. (Potlesk.)
22. schôdza NR SR - 3.deň - B. popoludní
Dátum: 2011-09-08
Poslanec: Kaliňák, Robert (SMER - SD)
Druh vystúpenia: Vystúpenie s faktickou poznámkou

Ďakujem pekne. Ďakujem pekne, pán poslanec, za naozaj vecné vysvetlenie problému. A ja len tak, ma naozaj zaujalo, že ako je schopný reagovať na váš prejav človek, ktorý si počas vášho prejavu písal SMS tak, ako to robí teraz. To je znakom len toho, že sa tej veci nerozumie, nerozumie sa jej teraz a nerozumel sa jej predtým, a to je len znakom len toho, ako celá táto reforma bude vyzerať. Takže, pán poslanec Novotný, keď chcete obhajovať nejaký zákon, buďte taký láskavý a dávajte pozor.
28. schôdza NR SR - 6.deň - B. popoludní
Dátum: 2012-02-08
Poslanec: Kiššová, Jana (SaS)
Druh vystúpenia: Vystúpenie v rozprave

235. Ďakujem veľmi pekne. Vážené dámy, vážení páni, rada by som len doplnila kolegu a podporila tak náš spoločný návrh. Všetci veľmi dobre vieme, že ľudia čím ďalej tým menej vstupujú do manželstva, to sú fakty. Niet pochýb, že jeden z dôvodov, respektíve brzdou pre vstup do manželstva častokrát býva aj nemožnosť ľudí pred uzavretím manželstva upraviť si v ňom po svojom majetkové pomery. Veľmi dobre vieme, že dobre sa vydať alebo oženiť je veľmi ťažké, ale dobre vieme, že dobre sa rozviesť je častokrát až nemožné alebo minimálne podstatne zložitejšie. Toto určite potvrdí aj každý rozvodový právnik a keďže štatistiky sú neúprosné, hovoria o čísle 49 %, to znamená 49 % manželstiev končí rozvodom, prečo aspoň trochu neuľahčiť tento proces tým, že dáme ľuďom možnosť dohodnúť sa. Dohodnúť sa v čase, kedy je dohoda ešte možná. Množstvo problémových situácií by vyriešilo možnosť týchto predmanželských zmlúv. Čo je ešte v súvislosti s predmanželskými zmluvami dôležité a neodznelo, je, že súčasťou BSM-ka nie je len majetok, ale aj možné dlhy. Problémy vznikajú aj vtedy, ak jeden z manželov podniká formou, pri ktorej môže dlžiť za záväzky svojim majetkom. Predmanželskou zmluvou je možné predísť problémom, kedy jeden z manželov vytvára hodnoty, nadobúda počas manželstva majetok a druhý manžel neprimerane zaťažuje alebo vytvára dlhy. Predmanželské zmluvy možno nie sú romantické, ale rozhodne sú rozumné. Môžu ochrániť nielen peniaze, ale aj nervy. A keď sa dvaja ľudia chcú dohodnúť a chcú predísť možným problémom, nebráňme im v tom. Rada by som ako spolupredkladateľka tejto novely z tohto miesta požiadala, ctené plénum, o podporu tohto zákona. Ďakujem pekne.
26. schôdza NR SR - 1.deň - B. popoludní
Dátum: 2011-11-29
Poslanec: Kiššová, Jana (SaS)
Druh vystúpenia: Vystúpenie s faktickou poznámkou

Ďakujem pekne. Pán kolega, vy tvrdíte, že práve kategórie jedna a dva sú problém, pretože je to 66 % z priznaných chorôb, to je viac, ako je to pri kategóriách tri a štyri. No ja tvrdím, že ak je niekde z celkového počtu okolo 2 mil. ľudí problém v 310 prípadoch, tak to proste nie je problém, tak je to tak mizivé percento, pri ktorom riešením tohto problému tak nákladnou a rozsiahlou pracovnou službou je to proste neprimerané. Pre 310 ľudí z 2 mil. riešiť takýto rozsah povinností je neprimerané, o tom hovoríme. Ďalej ste povedali, že podnikoví lekári, tak ako kedysi boli, sú vlastne veľmi fajn, pretože poznajú pracovníkov. No toto možno platilo, keď ľudia pracovali 20 – 30 rokov v jednom zamestnaní. Ale dnes keď ľudia menia po troch-štyroch rokoch prácu, tak to jednoducho takto už nie je. Ja si práve myslím, že pre takéhoto človeka má oveľa väčší význam jeho obvodný lekár, ku ktorému chodí on, chodí celý život, chodí možno jeho rodina, pretože pozná aj rodinnú anamnézu. A je to oveľa efektívnejšie, ako pri každej zmene zamestnávateľa meniť aj lekára. A naozaj sme sa stretli aj s tým, že zamestnanci nemajú vôľu chodiť k lekárovi, ktorého vyberie zamestnávateľ. Veď vzťah lekára a zamestnanca, resp. lekára a pacienta je niečo dôverné, je niečo, čo nechcú mať ľudia úplne nalinkované. No tvrdíte, že argumentujeme ekonomickými nákladmi. Ale to vôbec nie je pravda. Keby ste počúvali, čo som v rozprave hovorila, vedeli by ste, že ja som neargumentovala ekonomickými nákladmi. Ja si myslím, že my podstatne viacej zaťažujeme tých zamestnancov ako zamestnávateľov, pretože je to pre nich neprimeraná záťaž. Ďakujem.
26. schôdza NR SR - 1.deň - B. popoludní
Dátum: 2011-11-29
Poslanec: Kiššová, Jana (SaS)
Druh vystúpenia: Vystúpenie s faktickou poznámkou

Ďakujem pekne. Pani Vaľová, nie je metódou našou, aby sme čítali niečo, čo nám niekto pripraví. To je možno vašou metódou. Ja som vychádzala zo skúseností, ktoré mám a z informácií, ktoré mám. A vychádzala som z oficiálnych čísiel, ktoré sú napr. aj v pripomienkach pána prezidenta. Vychádzala som presne z týchto čísiel. Neviem, odkiaľ mate vy iné čísla, ale ja si myslím, že tie, ktorými pán prezident argumentoval, sú relevantné. A tam je naozaj napísané, že hovoríme o 470 prípadoch, z ktorých 66 % je v druhej kategórii zaradených. A to je naozaj mizivé percento. My hovoríme o tom, že zaťažujeme dva milióny ľudí nezmyselnými povinnosťami, a hovoríme o probléme v 310 prípadoch. O tom ja hovorím. A toto je naozaj zanedbateľný počet oproti dvom miliónom. A ja nehovorím, že sa netreba venovať zdraviu ľudí, ja len hovorím, že pracovná zdravotná služba nie je na toto nástroj, že tu máme kopec iných povinností, účinnejšie pôsobiacich, ktoré naozaj reálne prispievajú k ochrane a k zabezpečeniu zdravia. O tom som hovorila. Ďakujem pekne.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-13
Poslanec: Kiššová, Jana (SaS)
Druh vystúpenia: Vystúpenie s faktickou poznámkou

267. Ďakujem pekne. Ja sa pokúsim reagovať len na konkrétne otázky, lebo všetko ostatné, veľmi ťažko by sa mi na všetko ostatné reagovalo. Pán Jasaň mi položil konkrétnu otázku, ako to bolo s tou kartou a či som nehovorila pravdu, alebo hovorila. Tak odpovedám vám, hovorila som pravdu, bolo to presne tak, ako som to povedala, a pokiaľ ste to videli, tak sa asi zhodneme na tom. A to je, myslím, všetko, čo bola naozaj konkrétna otázka. Ďakujem pekne.